5
Jon pepa ta akepere sipegl di pandiglkwa i yongo kangwa
1 Ana yomba ta sia king mina amedi moglkwa ikra ye ongo wokra pepa diglmbi ta kaninga. Pepamo i mina muno koglkoglo beglkwa paingo ana uglo mina boma nuglo 7 ake dangesi sigigledi kondingwa. 2 Ana na kaniga angelo ta gigle dungwa ye ka kande yegl dinongugl endungwa, “Ira wakai kaima moran ana boma nuglo 7 i si anda bogl ende pepa i pigla dinambe?” 3 Ba heven suna mo makandle mo te makan atne yomba suwarata pepa i pigladi ana suna kanambuka kuno erekrukwa. 4 Ana yomba suwarata kuno eran ye pepa i pigla dindre ana suna i kanambuka pre dokingwa ba tamango ana na kai pond kaima erika. 5 Ba kongun yomba ende okuna eingwa 24 ikra suwarata yegl dinarkwa, “Ene kai erekre, kano! Juda yomba yunguno ombuno mina agl-pusi kande kangiye laion ta moglkwa. Ye King Devit gawamo kunda yombuglo orkwa. Ye boma nuglo 7 i si anda bogl ende ana pepa pigla dinambuka kuno orkwa.”
Jon eremogl Sipsip Nangigle moglko kangwa
6 Ana na kaniga sia king yomara igle taragl kor-meglkwa 4 ikra ya ende okuna eingwa yomba 24 mogl winambo dimara sunawom igle Sipsip Nangigle sigeglkwa mereyegl singigle pango andigl moglkwa. Ye bre yongagle 7 pango te ongumuglo 7 pangwa. Ana 7 i God Holi Spiritmo, ye diendungo endpi makan koglkoglo eingwa. 7 Te Sipsip Nangigle undre ana yomba ta sia king mina amedi moglmara pepa perkwa ongo wokra yongwa ikra ingwa. 8 Ana pepa i perkwa ake yungo, taragl kor-meglkwa 4 ikra ya yomba mina ende okuna eingwa yomba 24, ye Sipsip Nangigle moglmara gumamugl mangidi te meglkwa. Ana ye suwara suwarandi onguno mina gita mereyegl ya te gol mina dis bekingwa i endi inge demine wakai orkwa suna kausi moglko ye ake meglkwa. Ana inge demine orkwa i God yombamo du-wakai wagle ye kamangeno. 9 Ye giglange kor ta yegl dingwa,
“Ene pepa perkwa i indre
ana boma nuglo dangingwa
i si anda boratnga kuno
orkwa. Sraglpre, ene sigeglko
ana bormain mina epigl
kanekane ya ka kanekane
dingwa ya te yomba nangino
kanekane pangwa dumo
koglkoglo meglkwa i ene topo
ere i-ikine God mina endinga.
10 Ana ene etngo ye king
yungumo ombuno ta mogltre
te no Godno prismo mogl.
Ye makandle yomba sutno
mogl ana God kongunmo erikwa.”
Sipsip Nangigle kangiye dembiyesi mitna imbo endingwa
11 Na aglke kanigo ana angelo merkinde kaima ka digo nunguno embriye pirka. Ye nambano tausen tausen mogl ende mitna pi ana andret milion meglkwa. Ye mogl winambodi ana sia king ya taragl kor-meglkwa 4 ikra ya te yomba mina ende okuna eingwa 24 ikra isuna endingwa. 12 Ye ka kande di giglange yegl dingwa:
“Sipsip Nangigle okuna
sigeglkwa. Ye kangiye kande
ya taragl wakai kanekane ya
nomane wakai ya te
yombuglomo inambuka kuno
orkwa. Ana yomba prapra ye
kangiye ake mitna imbo ende
gunyei tendre ana dembiye si tenaglkwa.”
13 Ana taragl kanekane heven suna meglkwa ya makan bolamugl te makan atnekra meglkwa ya mundi nigl bolamugl ya te atnekra mogl-eingwa te taragl prapra koglkoglo mogl-eingwa ye giglange yegl digo na pirka:
“God sia kingmo mina amedi
moglkwa, te Sipsip Nangigle
akiye, dembinosi ya kangino
kande ya ambuglange te
yombuglo giglendi prapra, ye
mina aimande aimande pai enambuka.”
14 Te taragl kor-meglkwa 4 ikra yegl dingwa, “I kaima” Ana ende okuna eingwa yomba ye mangidi goglkuno bondugl dembiye karaugl ere tengwa.